ועדת המדע והטכנולוגיה, כנסת 18, פרוטוקול מספר 148, 2012-07-25 09:30

רונית תירוש: בוקר טוב, אני מתכבדת לפתוח ישיבה בהמשך להצעה לסדר היום, דיון מהיר של שלושה חבריי כנסת.

רונית תירוש: חבר הכנסת מוחמד ברכה, גאלב מג'אדלה, וחבר הכנסת מסעוד גנאים.

רונית תירוש: הנושא: מעבדות אלקאסמי להוראת מדעים בסכנת סגירה.

רונית תירוש: אפתח בקצרה ואאפשר כמובן לחברי הכנסת שהגישו את ההצעה לסדר, בקשה לדיון מהיר שירחיבו בנושא.

רונית תירוש: הנושא של מדעים במדינת ישראל, ואני שמחה שזה בא לדיון כאן ולא לוועדת חינוך, נושא של מדעים הוא נושא כאוב.

רונית תירוש: אנחנו במבחנים הבינלאומיים לא כל כך מצליחים, להיפך, יש אפילו ירידה.

רונית תירוש: אולי נתבשר שבעקבות המהלך שמשרד החינוך עושה מהלך ממוקד בהוראת הנושאים הללו אולי המצב השתפר.

רונית תירוש: אבל אין לי ספק שדווקא במדע ובטכנולוגיה אנחנו נדרשים למעבדות ותיאוריה לבדה אינה מספקת.

רונית תירוש: יש הבדל עצום, זה תוצר של מדיניות של השקעה של שנים, שהיא מדיניות דיפרנציאלית שונה מהמגזר היהודי ומהמגזר הלא יהודי.

רונית תירוש: יש הבדל עצום במשאבים שיש במגזר היהודי לעומת המגזר הלא יהודי, ויש חסר עצום במגזר הלא יהודי - אני שמחה שיש מרכז שמאגם את כל המשאבים, אקח את השיטה של מרכז "חמדה" בתל אביב להוראת המדעים פיסיקה כימיה, שם ריכזו את המרצים הכי טובים בשכר שהוא לא שכר רגיל, איפשרו להם חוזים אישיים, יש שם את המכשור הכי חדיש, אבל שווה לעשות את זה כשמביאים לשם את כלל התלמידים של האזור, במקרה זה העיר תל אביב.

רונית תירוש: כל מי שרוצה ללמוד חמש יחידות במדעים מגיע למרכז פעמיים בשבוע בשעות הבוקר, אחר הצהריים, הערב, המרכז פועל אפילו בשעות לא קונבנציונליות.

רונית תירוש: אני ראיתי לנגד עיניי מודל דומה באלקאסמי, חשבתי שכך זה צריך לעבוד.

רונית תירוש: התפלאתי לראות שמי שמממן את מרכז אלקאסמי זה דווקא משרד המדע וטכנולוגיה, תבורכו, זה יפה מאוד.

רונית תירוש: זה משרד שקיים במקרה בקדנציה הזאת, הוא יכול לא להיות קיים בקדנציה הבאה, יכול להיות מסונף למשרד גדול עוד יותר.

רונית תירוש: אי אפשר לסמוך על זה, אני ראיתי את תשובת משרד החינוך שאומרים הם הקימו שישברו את הראש, שיתחזקו את זה, לא שלוש שנים, מאה שנים קדימה.

אבי ענתי: זה - - -

רונית תירוש: מר ענתי, אני מסכימה איתך לחלוטין, אני קראתי והכנתי את עצמי לישיבה.

רונית תירוש: לא יכול להיות שמשרד החינוך לא ייקח על עצמו את מלוא האחריות ויבקש ממשרד המדע להדליק משואה ביום העצמאות, למה הם צריכים להשקיע למשהו שהוא משרת אך ורק את מערכת החינוך ואת המורים של מערכת החינוך?

רונית תירוש: קיבלנו תשובת המשך שרק עכשיו אני רואה אותה כי זה הגיע בלילה, ואז נאמר לי שבעצם המעבדות אינן עומדות בקריטריונים בתקנה של נוער שוחר מדע.

רונית תירוש: זאת אומרת, המכללה לא זכאית לתמיכה כי היא לא עומדת בקריטריונים, אבל זו לא התקנה שצריכים לייחס אליה את המכללה הזאת ואת המעבדות הללו.

רונית תירוש: אומרים לי, ואני מברכת על כך, שכרגע מתחיל מהלך בבתי ספר יסודיים בתקציב של שני מליון וחצי, אני רק שואלת אם זה בתי ספר יסודיים במגזר הלא יהודי?

גאלב מג'אדלה: צר לי ולחבריי שאנחנו צריכים להגיע לועדת מדע והטכנולוגיה בנושא כזה.

גאלב מג'אדלה: רק למען תיקון, גם לד"ר מסאלחה, המרכז הזה הוקם על ידי משרד המדע התרבות והספורט ב-2008 בתקצוב של 3 מליון שקל.

רונית תירוש: זה בעצם יוזמה שלך?

גאלב מג'אדלה: היינו בקול קורא, אלקאסם זכו, היתה עתירה של שתי מכללות נוספות לבג"צ, הפסידו, שתיהן הפסידו ואלקאסם זכה.

מוחמד ברכה: מה הטענה שהייתה נגדם?

גאלב מג'אדלה: היישוב באלקאסם הוא יישוב של השר.

מוחמד ברכה: זה ניגוד עניינים - - - הוא לא יכול לעשות שום דבר לירושלים.

גאלב מג'אדלה: בבג"צ אלקאסם זכו, וגם זכו לליווי מקצועי של מדענים מאוד רציניים, כי זה היה סנונית ראשונה, מאוד רצינו שחלילה לא ייכשל, היה לו ליווי מקצועי על ידי מיטב המדענים.

גאלב מג'אדלה: לימים, משרד המדע התרבות והספורט התחלק לשניים, וכרגע הוא בתחום של משרד המדע והטכנולוגיה.

גאלב מג'אדלה: אני חושב, כבוד היושבת ראש, הנושא יותר מדיי ברור.

גאלב מג'אדלה: מהנתונים כמה אלפי תלמידים עברו דרך המעבדות האלה ועשו עבודות מחקר, אלקאסם חתם איתנו על הסכם ללא תמורה, ממשרד המדע תרבות וספורט, כל התלמידים עושים את המחקרים שלהם ללא תמורה, הם לא משלמים.

אבי ענתי: אסור לגבות מהם בכסף.

גאלב מג'אדלה: כן, אין היום מימון שוטף.

גאלב מג'אדלה: שלושת השנים של ההקמה ושל ההפעלה, עכשיו צריך מליון שקל להמשך הפעלה.

גאלב מג'אדלה: יושב כאן מדען מירושלים שליווה אותם, מדענים מאוניברסיטת תל אביב.

גאלב מג'אדלה: אנחנו לא יכולים להרשות לעצמנו שפרוייקט כזה ייסגר, וצריך למצוא את הדרך שמשרד החינוך, משרד המדע יהיו שותפים שיהיה לו תקנה מסודרת, ושלא נצטרך כל שנה לבוא אליך לכאן לדיון ללא צורך.

גאלב מג'אדלה: אני פשוט תהיתי איך משרד המדע והטכנולוגיה ומשרד החינוך הרשו לעצמם שנגיע לדיון הזה כאן היום לצערי הרב.

רונית תירוש: בבקשה, חבר הכנסת מסעוד גנאים.

מסעוד גנאים: תודה רבה.

מסעוד גנאים: גברתי היושבת ראש, בהקדמה אמרת כל מה שצריך להגיד.

מסעוד גנאים: אי אפשר שהמרכז הזה יוקם דווקא בגלל שמשרד החינוך לא עשה את שלו בגלל המחסור במעבדות, מרכזים מדעיים בתוך בתי הספר.

מסעוד גנאים: המרכז הזה ענה על צרכים שהם חיוניים ובסיסיים לתלמידים, משרתים כ-60 בתי ספר, יש יותר מ-7,000 תלמידים.

מסעוד גנאים: אז לא התקבל על הדעת שמרכז כזה הוקם על ידי משרד המדע, גם המשרד אשר היה אבישי ברוורמן כחצי מליון שקל והשתתפות המכללה.

מסעוד גנאים: לא אאריך בדבריי, משום שהעניין ברור, ניתן לד"ר מסאלחה לדבר.

מסעוד גנאים: לפני יומיים דובר על מקצועות המדעיים בישראל.

מסעוד גנאים: היה דיון בוועדת החינוך על הנושא הזה, המצב מאוד קשה.

מסעוד גנאים: נכון, יש לנו עלייה במגזר הערבי, כך הצביעו הנתונים יותר מהמגזר היהודי, אבל כל זה לא אומר שעל הממשלה, במיוחד משרד החינוך לשאת באחריות ולמנוע סגירתו של מרכז מדעי שהוא חיוני מאוד לתלמידים שלנו וגם למורים שלנו משום ששם מתקיימים סדנאות למורים.

מסעוד גנאים: אני מקווה שתצא מפה מסקנה וקריאה למשרד החינוך בעיקר לשאת באחריות ולממן ולתקצב את המרכז הזה כדי שלא ייסגר.

רונית תירוש: תודה רבה חבר הכנסת גנאים.

מוחמד ברכה: בהמשך דבריו של חברי חבר הכנסת גנאים, אני מקווה שלא תצא קריאה, אלא שאנחנו נשמע בשורה מהמשרדים הרלבנטיים – גם משרד החינוך וגם משרד המדע והטכנולוגיה.

מוחמד ברכה: הרי צריך לחשוב בלוגיקה פשוטה, או.

מוחמד ברכה: קיי.

מוחמד ברכה: סוגרים, מה זאת אומרת?

מוחמד ברכה: האם משרד החינוך מתכוון להציף את בתי הספר במגזר הערבי במעבדות משוכללות ומתקדמות על מנת להדביק את הפער, אמנם כפי שנאמר יש התקדמות, אבל ההתקדמות עדיין לא מכסה את מחצית הפער בין בתי הספר היהודים והערבים.

מוחמד ברכה: אני חושב שזו לא מעבדה להעסקת תלמידים או רק להרחבת אופקים, אלא זה מקדם שוויון, וזה מציב את רגליהם של תלמידים מבתי ספר ערביים במקום מתקדם יותר במפתני האוניברסיטאות וההשכלה הגבוהה.

מוחמד ברכה: ללא זה, אני חושב שאנחנו ננציח את הפערים, ונגרום לכך שתלמידים שיש להם אפשרויות, יש להם יכולות, יש להם כישרונות, ימשיכו להסתובב ברחובות מבלי שיוכלו לבטא את זה.

מוחמד ברכה: התקציב הנדרש הוא לא משהו שהוא בלתי אפשרי.

מוחמד ברכה: היום התבשרנו על כל מיני מהלכים שעושה הממשלה להעלאת מסים וכו'.

מוחמד ברכה: לפני כשבוע, עשרה ימים, מצאנו, גילינו, שהשר שטייניץ שר האוצר, שמטבע תפקידו מלין תמיד על מחסור בתקציבים, מצא כ-50 מליון שקל להעביר למכללת אריאל.

מוחמד ברכה: אני מתפלא על סדר העדיפות ההפוך והמהופך שעל פיו פועלת הממשלה.

רונית תירוש: אתה לא מתפלא, אתה מוחה.

מוחמד ברכה: אני גם וגם.

מוחמד ברכה: חברת הכנסת תירוש, גם לשיטתם אני חושב שזה לא מועיל, זה שם את המערכת האקדמית בישראל בפינה במישור הבינלאומי.

מוחמד ברכה: ולכן התקציב הנדרש הוא לא גבוה, הוא הגיוני, הוא מוצדק והוא לא מייצר משהו מאפס, אלא הוא נותן להמשיך פרויקט שהוכיח את הצלחתו, כפי שאמר חבר הכנסת גנאים, 7,800 תלמידים הפיקו תועלת מהפרויקט הזה.

מוחמד ברכה: 60 בתי ספר השתתפו, אני מקווה שלהבא ההשתתפות תהיה יותר גבוהה.

מוחמד ברכה: לכן אני מקווה שנשמע בשורות, ולא הבטחות ולא סיכומים שיופנו למשרדים הרלבנטיים, אלא שאנחנו נשמע היום ועכשיו שהפרויקט הזה של המעבדות ואלקאסם ימשיך.

מוחמד ברכה: תודה רבה.

רונית תירוש: תודה רבה.

מסעוד גנאים: אולי עוד ההערה כדי שנציגת משרד החינוך גם תתייחס לזה.

מסעוד גנאים: קראנו גם בתשובת משרד החינוך, או במה שהגיע במייל מהוועדה, שמשרד החינוך אמור להקים מרכזים טכנולוגיים בפריפריה, זה נאמר על ידי סגן השר.

מסעוד גנאים: הם מקצים כ-50 מליון שקל, אז אולי צריך להתייחס, ואלקאסמי תתוקצב מהתקציב הזה.

רונית תירוש: כפי שאמר חבר הכנסת גנאים, יש כבר משהו קיים, למה לבנות דברים חדשים, אפשר להשתמש בקיים ולחסוך גם כסף של משרד החינוך.

רונית תירוש: רוצה לשמוע מה עושים שם, ואת שעות הפעילות ואת מי זה משרת.

רונית תירוש: מנחם, בבקשה, מנכ"ל משרד מדע וטכנולוגיה.

מנחם גרינבלום: בוקר טוב לכולם.

מנחם גרינבלום: אני חושב שכולנו תמימי דעים על הנושא של ההצלחה של המעבדה במכללת אלקאסמי.

מנחם גרינבלום: אני רק רוצה להגיד דבר נוסף, אני רוצה שלכולם יהיה ברור, הממשלה מילאה במאה אחוז את חלקה.

מנחם גרינבלום: משרדי הממשלה, משרד המדע והטכנולוגיה התחייב, עשינו חוזה.

רונית תירוש: זה לא הממשלה, זה המשרד.

מנחם גרינבלום: משרד המדע והטכנולוגיה עמד במאה אחוז.

מוחמד ברכה: אני חושב שהמנכ"ל משתמש בטרמינולוגיה הנכונה, כי אנחנו לא צריכים ללכת לאיבוד במשרדי הממשלה שאחד יטיל את האחריות על השני.

מוחמד ברכה: הכתובת מולנו, מול הכנסת, הכתובת היא הממשלה.

רונית תירוש: אין בעיה, אבל הוא אומר הממשלה מילאה את חובותיה, דהיינו, גם משרד החינוך מילא את חובותיו.

מנחם גרינבלום: גם משרד החינוך בשלוש השנים הללו, מילא במאה אחוז את חלקו, כולו התחייב לשום דבר.

מנחם גרינבלום: במה שמשרדי הממשלה התחייבו, כל משרדי הממשלה מילאו במאה אחוז את חלקם.

מנחם גרינבלום: אני רק רוצה לציין שגם החברה מהמכללה, אנחנו מכירים אישית את האנשים, אנחנו מסתובבים, יש להם הצלחה בצורה בלתי רגילה - כל הנתונים שנאמרו כאן אכן נכונים.

מנחם גרינבלום: בהסכם שלנו שכבר הסתיים בדצמבר 2011, העברנו גם כספים ב-2012, עשינו הכול על מנת לעזור.

מנחם גרינבלום: חבל שחבר הכנסת מג'אדלה יצא, אנחנו איתו בקשרים בנושא הזה כל הזמן בכוונה לראות אם אפשר לגייס כספים.

מנחם גרינבלום: אני מצהיר שאם יעבירו לנו משרדי ממשלה אחרים כסף, יש לנו את האופציה בהסכם, בחוזה, לתת להם תחזוקה לעוד שנתיים - זה לא מתוקצב אצלנו.

מנחם גרינבלום: משרד המדע, כפי שציינת חברת הכנסת תירוש, אנחנו עשינו את חלקנו מתוך שמחה ואהבה, ואם יהיה זמן וירצו אני גם אתן את חלקנו מה משרד המדע והטכנולוגיה עשה בכל מה שקשור במגזר הערבי, לאו דווקא במכללה כאן.

מנחם גרינבלום: אני חושב שאנחנו כאן עשינו בהתחלה כשהתחיל איתו השר מג'אדלה, בהמשך שלנו בצורה מדהימה שגם כדאי שחברי הכנסת שלנו יידעו מה עשינו.

רונית תירוש: הם זכו במכרז, ואתם השקעתם מה?

רונית תירוש: בניתם מעבדות שלא היו קודם?

מנחם גרינבלום: בנינו מעבדות, שיפצנו מבנים.

מנחם גרינבלום: הבאנו חדש, בנינו מכללה, השקענו, בנינו, ותפעלנו.

רונית תירוש: משרד החינוך כן היה שותף כפי - - -

מנחם גרינבלום: משרד החינוך לא.

אבי ענתי: היה שותף בוועדת ההיגוי.

מנחם גרינבלום: חצי מליון שקל השר ברוורמן הביא, וגם את זה מצאנו דרך איך להרחיב את הפרוייקט על מנת שנעביר להם עוד יותר משליש מהכסף, גם זאת עשינו.

מנחם גרינבלום: זאת אומרת, אנחנו מבחינת המשרד גאים שאנחנו שותפים בפרוייקט הזה, היינו מאוד רוצים להיות שותפים בהמשך, אין לנו לזה שום תקציב.

מוחמד ברכה: אדוני השר, השר מעודכן בפרטי העניין?

מוחמד ברכה: כי אני חושב שהפער מהאקדמיה של המדע, לדעתי, איך שאני מכיר אותו, הוא לא ירשה מצב כזה.

מוחמד ברכה: השאלה אם הוא מודע למה שקורה.

מנחם גרינבלום: אנחנו יודעים שהבעיה שלנו היא בעיה של תקציב.

מנחם גרינבלום: אם אתה שואל אותי מבחינת סדרי עדיפויות, זה נושא מאוד חשוב למשרד.

מנחם גרינבלום: יש לנו סדרי עדיפויות בין היתר, בנושא של מדעים, דווקא בנות, נערות במגזר הערבי אנחנו משקיעים בזה עכשיו הרבה מאוד כסף, אנחנו עושים חונכות, אנחנו עושים המון דברים במגזר שלא נעשו קודם לכן.

מוחמד ברכה: שמחתי לפגוש אותו בכמה מקומות, באמת לעניין.

מוחמד ברכה: יש יסוד להניח שאם הוא ייכנס לעובי הקורה, הוא גם יכול - - -

מנחם גרינבלום: השר בקיא בפרטים, הוא גם ישיב לכם בתשובה מסודרת על כל מה שרק אנחנו אומרים.

רונית תירוש: כשאתה אומר התקנה לא מתוקצבת, זה לא עניין של החלטה של המשרד?

מנחם גרינבלום: לא, אין לנו לזה תקציב.

מנחם גרינבלום: אין לנו תקנה.

מנחם גרינבלום: היה לנו חוזה ספציפי, העברנו כסף ייעודי, ואנחנו העברנו אותו בצורה מאוד מבוקרת, עבדנו בשקיפות מלאה, הם עבדו איתנו בשקיפות מלאה.

מוחמד כתאני: אנחנו מאשרים את כל מה שאמר כבוד המנכ"ל.

מוחמד כתאני: אין לנו שום טענה על מילוי וקיום ההסכם.

מוחמד כתאני: אנחנו מודים מאוד לכל הצוות שעבד איתנו ותמך, וגרם לנו להצליח בפרוייקט הזה.

מוחמד כתאני: הבעיה שלנו אחרי סוף סוף שמישהו בא ומימן פרויקט חשוב כזה, כואב לנו שזה הולך ונגמר, כי זה מאוד חשוב למגזר הערבי.

מוחמד כתאני: העניין הוא לא מכללת אלקאסמי, העניין הוא הסטודנטים בבתי הספר בכל המגזר הערבי.

רונית תירוש: באיזה שעות היו מגיעים התלמידים ומה מטרת הפעילות?

מחמוד מסאלחה: כפי שדיברו חבריי, המרכז הוקם בהחלטה ממשלתית לפני שלוש שנים.

מחמוד מסאלחה: הוא עבד במתווה של בלמונטה, אנחנו גם מודים לד"ר עופר אשל, שליווה אותנו בכל הדרך.

מחמוד מסאלחה: התלמידים מגיעים בשעות הבוקר מהשעה שמונה עד השעה שתיים.

מחמוד מסאלחה: הם יכולים להגיע ולעשות כל מיני מעבדות, ולפי הכשרה ותיאום בין המרכז לבין המורה ולפי הצורך.

רונית תירוש: הם מגיעים עם מורה שלהם?

מחמוד מסאלחה: הם מגיעים עם המורה שלהם, אבל לרוב המדריכים הם מדריכים שלנו.

מחמוד מסאלחה: מדריכים עובדים במרכז, הם עברו כל מיני הכשרות, הם בקיאים בחומר, והם מעבירים את ההדרכה במעבדות.

מחמוד מסאלחה: אני לא רוצה לדבר על מספרים והצלחות במספר בתי ספר, אני רק רוצה להזכיר דבר אחד שבאמת ריגש אותי לאורך שלושת השנים האלה.

מחמוד מסאלחה: בשנה האחרונה, ואני הייתי שותף פעם, הוזמנתי על ידי משרד החינוך להיות גוף מייצג כאשר יצאו בתכנית לחשיפה של תלמידים בכיתה ח' או ט' למיומנות חקר.

מחמוד מסאלחה: רוב התלמידים האלה עשו חשיפות מהימנות חקר במרכז כי בבתי הספר אין להם את התשתית, הם עשו את זה בחינם.

מחמוד מסאלחה: היינו שותפים לצעד הזה, לא רק זה, אנחנו גם עשינו הכשרות למורים במהימנות חקר לאורך שנתיים, כי הרבה מורים לא מוכשרים מספיק, הם היו באקדמיה לפני הרבה שנים, לא היו להם אופציות להתעסק במעבדות - דבר קצת מיושן.

מחמוד מסאלחה: יש תכנית חדשה שאנחנו מברכים עליה במשרד החינוך, היינו שותפים לתכנית הזאת לאורך השנתיים האחרונות.

מחמוד מסאלחה: הדבר שריגש אותנו, שהייתה השנה תחרות כלל ארצית במדעים.

מחמוד מסאלחה: לקחנו שני בתי ספר, בית ספר עם אוכלוסייה כל כך קשה – ג'אסר אל-זארקה, ולקחנו את נווה יער מלוד.

מחמוד מסאלחה: ג'אסר אל-זארקה שעבדו במרכז, עבדנו איתם וליוונו אותם לאורך הפרויקטים, זכו במקום שני ונווה יער בתחרות כלל ארצית.

מחמוד מסאלחה: בנווה יער זכו במקום ראשון במחוז המרכז.

מחמוד מסאלחה: כיום, לצערי הרב, אנחנו מדברים על מרכז אחד וייחודי, אין כמוהו במגזר הערבי, אם לא ימצאו תקציבים, המרכז הולך להיסגר.

מחמוד מסאלחה: אנחנו כל הזמן בקשר עם אדון אבי ענתי.

מחמוד מסאלחה: אם התלמידים רוצים להגיע בתשלום הם יגיעו פעם אחת, פעמיים לכל היותר – זה בגדול על התפוקה של המרכז.

מחמוד מסאלחה: אני מקווה שהגופים הרלוונטיים ייקחו זאת בעניין, וידאגו שהמרכז לא ייסגר.

אשל אופיר: המרכז באלקאסמי הוקם בעיקרו על פי המודל של בלמונטה.

אשל אופיר: אקדים ואומר שלהשגת היעד שאת הגדרת של קידום החינוך למדעים, יש יותר ממודל אחד, המודל הנכון.

אשל אופיר: את המודל צריך להתאים לתפיסתנו למקום.

אשל אופיר: כל מקום יש אותם המאפיינים שלו, ולפיכך, למשל אם הנושא הזה של ריכוז לימודי מדעים במקום אחד במקום בבתי ספר, זה נכון למקומות מסוימים לא לכל המקומות.

אשל אופיר: במודל של בלמונטה יש חיזוק של המוסד הבית ספרי דווקא, ולתפיסתנו, גם למגזר הערבי הנוער למדעים יש יותר ממודל אחד, צריך להתאים למקום, כל מקום יש לו את המאפיינים שלו.

אשל אופיר: ריכוז לימודי מדעים במקום אחד, זה נכון למקומות מסוימים לא לכל המקומות, במודל יש חיזוק במגזר הערבי זה מתאים שם יש פחות ריכוזיות, יש מספר רשויות מקומיות, ואי אפשר כמובן לפתח את בתי הספר.

אשל אופיר: לכן צריך לעשות מרכז שמאפשר קיום של לימודי מדעים בבתי הספר, אבל עליית המדרגה צריכה להיות במקום אחד, במקום שהוא אקדמי, כמו מכללת אלקאסמי ששם גם נפגשים התלמידים, חלקם צעירים במעבדות שהם ברמה מעבר למה שבית ספר רגיל יכול להציע בכל מקרה.

מוחמד ברכה: אתם בקשר עם מרכזים אחרים?

אשל אופיר: יש קשר עם כל המרכזים.

מוחמד ברכה: איך זה מתוקצב במקומות אחרים?

אשל אופיר: עם כל המרכזים, אז בכל מקום זה מתוקצב אחרת.

אשל אופיר: לדוגמה, בירושלים, בגלל הריכוזיות של ירושלים, למעלה ממחצית הפעילות אצלנו זה לתלמידים מירושלים והמרכז פועל בשותפות מלאה של האוניברסיטה העברית עם הרשות המקומית מנח"י ירושלים, שהם שותפים בוועד המנהל, ויש חוזה ערוך שנים.

אשל אופיר: יש שותפות של מנח"י ויש גם תמיכה של קרן ירושלים, מהבחינה הזאת קרקע שעליה נמצא מרכז בירושלים היא קרקע מוצקה יותר ונוחה יותר, כי יש רשות מקומית אחת שהיא מרכזית שהיא שותפה.

אשל אופיר: אני חושב שזה חשוב שתהיה שותפות של הרשויות המקומיות, אבל זה לא מוריד מהאחריות של משרד החינוך.

אשל אופיר: לפני שאגע באחריות של משרד החינוך, אני רוצה לתת דוגמה אחת שאני חושב שהיא מאוד מייצגת למה שקרה בשנתיים וחצי האחרונות באלקאסמי.

אשל אופיר: אלינו מגיעים חוץ מירושלים גם ממקומות אחרים, גם מהמגזר הלא יהודי.

אשל אופיר: יש בתי ספר שמגיעים כל שנה מגיעים ליומיים, לפעמים שלושה לפעילויות מרוכזות וחוזרים לשם.

אשל אופיר: לאחר ההקמה של המרכז באלקאסמי, הצעתי לבית הספר באום-אל-פאחם להגיע לשם, אין צורך, הם עוברים במילא, בדרך לירושלים עוברים ליד באקה-אל-גרביה, אין שום סיבה שלא יעשו את הפעילות שם, זה הגיוני גם מבחינת הזמן שמקדישים, גם מבחינת העלויות.

אשל אופיר: כל הפרוטוקולים שיש להם זה פרוטוקולים שאנחנו פיתחנו ואחר כך פיתחו נוספים.

אשל אופיר: הפעילויות אני יכול להעיד, ברמה הגבוהה ביותר שיש.

אשל אופיר: לאחר שהם התעקשו להגיע אלינו עוד שנה, אני כמעט סירבתי לקבל אותם שנה לאחר מכן, אלא אם כן הם יגיעו קודם כל לאל-קאסמי.

אשל אופיר: אני רוצה לומר פה, לאחר שהם הגיעו פעם אחת למעבדות, אלינו הם לא הגיעו יותר, לא כל כך כי אנחנו לא בסדר, אלא כי הם היו מרוצים במאה אחוז ממה שהם קיבלו שם, שהרמה שם לא נפלה מהרמה שמתקיימת בירושלים.

אשל אופיר: את הדבר הזה אסור להפסיד, זה כבר קיים.

אשל אופיר: להחזיר את זה, אני יכול להבטיח, אם זה ייסגר להחזיר את זה אחר כך – השר לשעבר מג'אדלה יכול להעיד יותר מכולם, יושב גם סמנכ"ל המשרד אבי ענתי שליווה את המאמצים האלה במשך שנים, כמה קשה היה להקים מרכז אחד.

אשל אופיר: האחריות של משרד החינוך פה לדעתי היא קרדינאלית, ויש אלף ואחד דרכים לפתור את הבעיה.

אשל אופיר: עלה הנושא של תקנה של נוער שוחר מדע, אני רוצה לומר, שהמקום הזה עומד אחד לאחד ברוח התקנה.

אשל אופיר: יש פה אלף ואחד סיבות טכניות - - -

רונית תירוש: אתה נותן עדות אופי נהדרת על המקום, תשאיר למשרד לתת את הפתרונות.

רונית תירוש: אני מאוד מודה לך.

מחמוד מסאלחה: בעניין של נוער שוחר מדע, אנחנו ניסינו לקבל תקציב נוסף על ידי פתיחת סניף של נוער שוחר מדע.

מחמוד מסאלחה: פנינו לריבי, הזמנו אותם למקום, כנראה התעכב מכל מיני סיבות.

מחמוד מסאלחה: מכללת אלקאסמי לא עומדת בקריטריונים של קבלת נוער שוחר מדע.

מחמוד מסאלחה: אני רוצה לדבר מעבר למרכז הזה.

מחמוד מסאלחה: נוער שוחר מדע בארץ יש 8 או 16 אלף סניפים.

רונית תירוש: תתמקד באלקאסמי.

מחמוד מסאלחה: במגזר הערבי יש מקום אחד לנוער שוחר מדע זה בכפר כנא ואין מקום אחר.

מחמוד מסאלחה: אני רציתי להבין מהתכנית הזאת שנוער שוחר מדע שהיא מתוקצבת לכלל תלמידים ערבים ויהודים בארץ, כמה תלמידים ערבים נהנים מהתכנית?

מחמוד מסאלחה: רק האליטות של האליטות, התלמידים שההורים שלהם כל כך איכפת להם, יש להם כסף, ואלה שיכולים לשלוח את הילדים שלהם לתל אביב לעשות נוער שוחר מדע.

רונית תירוש: יש פער עצום וזה בעוכרנו, וזה תעודת עניות לנו, שאנחנו לא נותנים את אותם משאבים כפי שניתן למגזר היהודי.

רונית תירוש: אין ויכוח, אתה מנסה לומר שרק מעטים נהנים ממשהו?

רונית תירוש: בוודאי, אנחנו יודעים את זה.

רונית תירוש: לכן אני תוהה אם כבר קם מרכז, ובמזל רב משרד אחר השקיע בו, משרד החינוך לא ייקח את זה בשתי ידיים ויאמר תודה רבה, מכאן ואילך אני מלווה את זה, אני נותן.

רונית תירוש: זה צריך להיות אינטרס של המשרד, אני בכלל לא צריכה להיות בעמדה שאני דורשת, מבקשת, מתחננת - זה צריך להיות אינטרסים רק של המשרד.

אבי ענתי: זה חינוך פורמלי.

רבקה ריבי לקריץ: כמו שכרגע אמרת, הסיפור הזה נמצא בשדה של החינוך הפורמלי.

רונית תירוש: קודם כל בחינוך הפורמלי, מאחר והוא קיים, כדאי לנצל אותו גם אחר הצהריים, בשבתות וחגים וכל מה שאפשר.

רבקה ריבי לקריץ: לגבי החינוך הבלתי פורמלי, אני לא רוצה להיכנס.

רבקה ריבי לקריץ: אני רוצה לסבר את אוזנם של כל מי שנמצא פה.

רבקה ריבי לקריץ: אני שעוקבת מזה שנים רבות אחר החינוך הבלתי פורמלי, וכל מה שנעשה, מעל 30% מתלמידי המכללה למדע הם מהמגזר הערבי.

רבקה ריבי לקריץ: באים אוטובוסים שלמים לטכניון - - -

רונית תירוש: אבל למה לא ליישובים שלהם?

רבקה ריבי לקריץ: אם אנחנו מדברים על אחוזים - - -

רונית תירוש: חבל על הויכוח, האחוזים לא מתקרבים.

רונית תירוש: אני רוצה מאז אחוז לא שלושים.

רונית תירוש: אני שואלת שאלה אחרת, יש לך משאב קיים, מדוע לא תנחי אותם איך לעמוד בקריטריונים כדי שתוכלי לתמוך בהם?

רבקה ריבי לקריץ: זה רגולטורי.

רונית תירוש: אני עכשיו מנכ"לית משרד החינוך, ואני שואלת אותך שאלה.

רבקה ריבי לקריץ: כמזכ"לית משרד החינוך, אני יכולה לומר שהתקנה לנוער שוחר מדע מיועדת בצורה מובחנת רק לאוניברסיטאות, מכללות אקדמיות שמתקיימים שם לימודים אקדמיים באותם נושאים לימודיים - -

רונית תירוש: המכללה לא עומדת - - -?

רבקה ריבי לקריץ: ישנם משרדי מדע שיכולים לעשות שם קדם, לא לשוטף אלא לפרוייקטים מיוחדים בלבד.

רבקה ריבי לקריץ: תשאלי אותי למה?

רבקה ריבי לקריץ: משום שברגע שהיו עושים שם איזשהו שינוי, כמות המשאב שיש שם היא לא אינסופית, להיפך.

רונית תירוש: אז היא לא מכללה ללימודי מדעים והיא לא אוניברסיטה והיא לא מוזיאון.

בתיה הקלמן: לשם הבהרה, מכללת אלקאסמי היא מכללה אקדמית לחינוך מוכרת על ידי המועצה להשכלה גבוהה, ומוסמכת להעניק תארים בתחומים שונים.

בתיה הקלמן: לאחרונה בשנת 2010 גם אישרה המועצה להשכלה גבוהה למכללה לפתוח תכנית לימודים להכשרת מורים למדעים למסלול היסודי.

בתיה הקלמן: התכנית נמצאת כרגע בשלבי בדיקה שונים לקראת הסמכת המכללה להעניק תואר אקדמי בוגר בהוראה.

בתיה הקלמן: לנגד הוועדה שבודקת את התכנית, ודאי תעמוד לנגד עיניה גם הפרמטר של התשתיות שיעמדו לרשות התכנית.

בתיה הקלמן: כמובן, כאשר מדברים על מדעים, מדברים על המעבדות.

בתיה הקלמן: הדיון פה הוא דיון שסובב סביב סוגיה תקציבית.

בתיה הקלמן: המועצה להשכלה גבוהה היא לא הגורם המתקצב את המכללה האקדמית לחינוך, הזו, אלא משרד החינוך.

בתיה הקלמן: אני לא אכנס כאן לשיקולים התקציביים, אבל בוודאי צריך למקבלי ההחלטות לקחת בחשבון שפגיעה במעבדה יכולה להיות קריטית להמשך אישור תכנית הלימודים.

רונית תירוש: יש לזה אפילו השלכות מעבר לזה.

רבקה ריבי לקריץ: בתקנה אנחנו לא מתקצבים מכללות לחינוך.

רבקה ריבי לקריץ: יש גם בכל המכללות לחינוך – אורנים, לוינסקי, הם מלמדים כולם מדעים.

אבי ענתי: אבל זה הוראת מדעים.

רונית תירוש: זה לא תופס בקריטריונים?

רונית תירוש: מה עם - - -

רבקה ריבי לקריץ: או להנדסה או לאוניברסיטה.

רונית תירוש: נדבר על הפורמלי.

שושי כהן: אני שמחה על הדיון היום, ואני שמחה גם על הקשר של התלמידים ושמגיעים תלמידים בהיקפים כאלה ללמידה וגם למורים.

שושי כהן: כל מה שנאמר פה הוא נאמר נכון.

שושי כהן: אני רוצה לומר לגבי המהלך לחיזוק הידע והמיומנויות שהחל בתש"ע, מהלך שהוביל להכנסת משאבים רבים, קודם כל תוספת של שעות לתחומים, הדרכות, השתלמויות, והדבר המרכזי תשתיות פיזיות.

שושי כהן: התפיסה היא שאנחנו צריכים שבכל בתי הספר יהיה חדר מקצוע, מדע וטכנולוגיה, מה שנקרא מעבדת מדעים שבו המורה מלמד את המדעים בצורה חווייתית, התנסותית, כמו שאופי המקצוע שזה דורש ועולה מאופי ודרישות המקצוע.

שושי כהן: השלב הראשון שמשרד החינוך עשה, זה להקצות משאבים.

שושי כהן: את רונית יודעת שבשנים האחרונות התש"ע היה קיצוץ במשאבים, וכמעט ולא ניתנו משאבים להצטיידות חדרי מדעים.

שושי כהן: החל מ-2010, מדובר על מהלך גדול מאוד של 13 מליון שקלים שתוקצבו בראש ובראשונה לחטיבות ביניים, כי שם התחלנו את המהלך ועכשיו אנחנו מתחילים מהלך דומה.

שושי כהן: השבוע יצא קול קורא ליסודיים.

שושי כהן: מתוך 13 מליון שקלים, כ-3 מליון 360 שקלים הלך, זאת אומרת תוקצבו, מוסדות חינוך במגזר הלא יהודי – 3 מליון 300 מתוך ה-13 מליון, יש לי גם את המוסדות.

שושי כהן: בואו תתנו לי להציג את התיזה ואז אענה על כל שאלה.

שושי כהן: הרצון שלנו לקדם את החינוך המדעי הטכנולוגי בארץ ובמגזר הערבי בפרט, כי איכשהו היו פערים ואנחנו רוצים לא רק להעלות את כולם, אנחנו רוצים גם לצמצם את הפערים ולהשקיע משאבים כדי לצמצם את הפערים האלה.

מוחמד ברכה: את ביקרת לראות מחסורים בציוד מעבדתי ודברים כאלה?

מוחמד ברכה: המספרים כשהם יבשים הם יכולים להטעות.

שושי כהן: אני מבקשת רק שתאפשרו לי, על כל שאלה אני אענה.

שושי כהן: כאשר העדפה המתקנת איך היא באה לידי ביטוי?

שושי כהן: מתוך התקנה של ההצטיידות מדברים על 30% מדד המוסד, כאשר יש העדפה למוסדות בסוציו-אקונומי נמוך.

שושי כהן: ברוב המקרים במגזר הלא יהודי, המדד הוא קצת יותר נמוך מהמגזר היהודי, אז כבר זה נותן העדפה.

שושי כהן: זה נותן העדפה ב-30% למדד סוציו-אקונומי.

שושי כהן: הדבר הנוסף, 50% מתוך התקנה למוסדות החינוך לפי רמת ההצטיידות.

שושי כהן: אם מלכתחילה היה איזשהו פער שבמגזר הלא יהודי היו מעבדות לא מצוידות, עוד הפעם, התקנה באופן שהיא מתוקצבת נתנה העדפה לבתי ספר לא רק במגזר הלא יהודי, באופן כללי - למדד סוציו-אקונומי נמוך 30% ברמת הצטיידות, זאת אומרת, 80% מהתקנה זה להעדפה מתקנת לשני הפרמטרים.

שכיב מוראד שנאן: איך ה-20% הנוספים?

שושי כהן: מספר כיתות.

שושי כהן: ככה מורכבת התקנה ואני נותנת את הנתונים.

שושי כהן: קיבלתי מד"ר קוסאם דיאב, המפקח במגזר הערבי שנבצר ממנו להגיע, אתם אמנם גם מצום הרמאדן, הוא ביקש, הוא עבד עד הלילה ואנחנו מתואמים.

שושי כהן: ראיתי גם את מוסדות החינוך, ואני שמחה שהגיעו הרבה מאוד תלמידים והרבה מאוד מוסדות חינוך לאלקאסמי, לפעילות עם החקר המדעי כמו שציינת.

שושי כהן: כמעט רובם ככולם בשנתיים האחרונות צוידו, יש לי אחד לאחד גם את גובה התקציב שהמעבדות האלה הגיעו.

שושי כהן: התפיסה היא בראש ובראשונה עליכם, ולתת למורה את האמצעים לעשות את זה ביומיום במעבדת המדעים.

שושי כהן: אנחנו מעודדים את הגישה של יציאה גם מחוץ לבית הספר אל גופים בלתי פורמליים שתומכים גם בלמידת החקר ובעוד, כמו שיוצאים מוזיאוני מדע, וגני מדע ונוער שוחר מדע, ומעבדות שונות.

שושי כהן: הדברים האלה לא מתוקצבים כרגע, הם מסל תרבות של בית הספר והתשלום הוא תשלום סמלי שתלמידים משלמים.

שושי כהן: המשרד לא מתקצב את זה, המשרד מתקצב הצטיידות תשתיות בתוך בית הספר, הוא מהלך גדול.

שושי כהן: כרגע רק ציידנו חטיבות ביניים, השלב השני, אנחנו רוצים לצייד את כל בתי הספר היסודיים ויש לנו עוד עבודה רבה לעשות בדבר הזה.

שושי כהן: אנחנו מברכים מאוד על הקשר עם הגופים הלא פורמאליים וגם עם המכללה.

שושי כהן: אני יודעת שהכשרתם הרבה מאוד מורים בתהליך החקר המדעי שאנחנו מובילים.

שושי כהן: יש תקציב להשתלמויות שהמכללה מקבלת עבור הפיתוח המקצועי של המורים, זה לא קשור כרגע המורים ממכללת אלקאסמי יכולים להנחות מורים שהם מדע וטכנולוגיה, והם מעדיפים תעריפי נש"מ מתקציב המשרד לצורך התפתחות מקצועית.

רונית תירוש: שהם מוכרים כפיסגה?

שושי כהן: הם לא מוכרים כפיסגה, אני לא יודעת איך מגיעים אליהם, אבל הם שולמו.

מוחמד כתאני: ההשתלמויות מורים - - - די מסודר - - -

שושי כהן: זה ערוץ נוסף.

שושי כהן: אני רוצה לומר עוד דבר אחד, מכיוון שאנחנו רצינו להעלות את כולם במהלך החיזוק הידע והמיומנות, ד"ר עופר רימון ראש המינהל, יחד עם עבדאללה חטיב, הממונה על המגזר הערבי, השקענו משאבים רבים יותר במגזר הערבי באופן כזה שקיימנו כנסים גם עם מורים, לא מעט כנסים, והגענו לביקורים בבתי הספר כדי לעודד.

שושי כהן: אנחנו רוצים ברמה לאומית להעלות את ההישגים של התלמידים, ואמר עבדאללה, אנחנו לא רוצים שהמגזר הערבי הוא זה שייקח אחורה.

שושי כהן: אנחנו רוצים להיות קדימה, ואנחנו רואים את זה כבר בשנתיים האחרונות שיש עלייה בממצאים, בהישגים של המיצ"ב, ובמגזר הערבי ההישגים עלו באופן יחסי יותר מאשר במגזר הלא יהודי, כי מדובר פה גם על המגזר הבדואי, הצ'רקסי והדרוזי, אנחנו מדברים באופן כללי.

שושי כהן: יחידות נוער שוחר מדע, ציינה כבר ריבי.

שושי כהן: היינו רק לפני שבוע בטכניון, הרבה מאוד מגיעים מהמגזר הלא יהודי.

שושי כהן: כאשר קיימנו כנסים גם עם הורים לא מעט כנסים, והגענו לביקורים בבתי הספר כדי לעודד.

שושי כהן: אנחנו רוצים ברמה לאומית להעלות את ההישגים של התלמידים.

שושי כהן: אמר עבדאללה, אנחנו לא רוצים שהמגזר הערבי הוא זה שייקח אחורה, אנחנו רוצים להיות קדימה, ואנחנו רואים את זה כבר בשנתיים האחרונות שיש עלייה בממצאים בהישגים של המיצ"ב, במגזר הערבי ההישגים עלו באופן יחסי יותר מאשר במגזר הלא יהודי, כי מדובר פה גם על המגזר הבדואי, הצ'רקסי והדרוזי – אנחנו מדברים באופן כללי.

שושי כהן: יחידות נוער שוחר מדע, ציינה כבר ריבי.

שושי כהן: היינו שבוע בטכניון, הרבה מאוד מגיעים מהמגזר הלא יהודי.

שושי כהן: אם יש עוד שאלות ספציפיות – הכשרה דיברתי, לגבי ההצטיידות, זאת התפיסה, את המשאבים להכניס לתוך בתי הספר.

רונית תירוש: ננסה למקד את הדיון כי אנחנו לקראת סופו.

רונית תירוש: אני מברכת על כל מה שהמשרד נותן מאז שעזבתי, אבל באמת, שר האוצר הפך להיות ראש ממשלה והחליט הפעם לא לקצץ.

רונית תירוש: אחר כך המשרד בראשות השר והמנכ"ל דאז החליטו לתקצב את כל מה שנוגע למבחנים בינלאומיים, ביניהם מדעים וטכנולוגיה.

רונית תירוש: נהדר, על הדרך הרווחנו תקציבים והתייחסות וטוב שכך.

רונית תירוש: אני רק אומרת דבר כזה, משתמע מהדברים שאנחנו הולכים לפי ההוראות היבשות, אתם מצד אחד מאוד פתוחים ועושים יוזמות חריגות, והן, אגב זמניות, כל עוד יהיה תקציב לזה, אז יתנו עכשיו תוספת שעות למקצוע כי רוצים להצליח במבחנים הבינלאומיים.

שושי כהן: זה נשאר.

רונית תירוש: אני מאוד מקווה, בעזרת השם, ואינשאללה שזה יישאר.

רונית תירוש: אבל אני יודעת שזה דבר זמני, זה לא היה, אלה דברים שהם בני קיצוץ, מה שנקרא, עתידי.

רונית תירוש: אני אומרת דבר כזה, עם כל הפתיחות והרצון, והתכווננות, אתם פה מוותרים בקלות יתרה על משאב קיים, שכל מה שצריך בו, וזה באמת לא הרבה כסף – מליון שקלים בשנה, אגב, אולי זה אפילו פחות.

רונית תירוש: אולי אפילו אפשר ליצור איזשהו מצ'ינג.

רונית תירוש: אולי אפשר יהיה למצוא את מי שתורם לבלמונטה ולחמדה ולקרן רוטשילד שיתנו גם, אבל אני יודעת גם שאף קרן לא תתן שקל אם לא יראה שהמשרד משקיע.

רונית תירוש: לכן אני אומרת אפשר ליצור איגום משאבים, אולי אפילו קצת ממדע, שיתנו מאיזושהי תקנה ויתנו את חלקם גם כן.

רונית תירוש: אני ממש חושבת שלא קשה להשיג את זה.

רונית תירוש: מה שצריך להיות בראש מעייניכם, זה הרצון האמיתי לא רק לא לסגור את המקום, אלא לטפח אותו ולנצל אותו במובן הכי ניצולי של המלה.

רונית תירוש: זו עוולה בלתי ניתנת לכפרות.

אבי ענתי: זה חסכוני, אגב.

רונית תירוש: ללא ספק.

רונית תירוש: אני מברכת על הרצון שלכם לטפח את בתי הספר.

רונית תירוש: אני זוכרת את המלחמה שלי כמנהלת תיכון שלא כל כך ששה לזה שתלמידי החמש יחידות יילכו לי לחמדה.

רונית תירוש: אני הבנתי שלעולם אני בבית ספר ככל שהוא יהיה מטופח, לא אצלי לתת את רמת – אני כבר לא מדברת המורים, את רמת המכשור וההצטיידות.

רונית תירוש: אם תגידי לי עכשיו שכל מה שתציידי היום את בתי הספר במגזר יהיו ברמה לא פחותה ממה שיש במרכז אלקאסמי, את יודעת מה אני אגיד, חבל שאתם מבזבזים משאב קיים, אבל נקבל את זה במקום אחר.

מוחמד ברכה: ובכלל חטיבות הביניים.

רונית תירוש: אני לא חושבת שתרצי להתחייב שזה באותה רמה.

מוחמד ברכה: הדגש הוא לחטיבות הביניים.

אבי ענתי: אנחנו דיברנו על החטיבה העליונה.

אבי ענתי: אין מכשור בבתי הספר לעשות ניסויים של חמש יחידות פיסיקה, כימיה, על זה אנחנו מדברים.

שושי כהן: קודם כל הציוד שנדרש ליסודיים וחטיבות הביניים, אנחנו רוצים שיהיו בבתי הספר.

שושי כהן: לחטיבות עליונות, ואני חושבת שבלמונטה בין היתר התפיסה וגם לחמדה היה על ציוד ומכשור הרבה יותר מורכבים שאי אפשר לצייד אותם בתוך בתי הספר.

רונית תירוש: הם מכווני אקדמיה לא רק לבגרות.

שושי כהן: נכון, זה לא אותו דבר.

שושי כהן: לגבי יסודיים וחטיבות ביניים, אנחנו חושבים שזה צריך להיות - - - לגבי עניין חטיבה עליונה, אני רוצה לחזור למשרד, לעשות חשיבה נוספת.

שושי כהן: אני רוצה לדבר גם עם ד"ר עופר רימון, ונחזור בעניין הזה, ננסה לבדוק - את יודעת, את היית מנכ"לית המשרד, יש תקנות, צריך למצוא את הערוצים התקציביים ואת הדרך, זה לא רק רצון טוב.

מנחם גרינבלום: אני מציע כאן שאם תעבירו לנו את הכסף, יש לנו דרך בשנתיים הקרובות להעביר להם.

רונית תירוש: מנחם, אם יש כסף הם יתנו.

רונית תירוש: אני מאוד אוהבת את הגישה שלך, כי אני חושבת שאת הבנת וחידדנו את הנקודה, מדובר פה במצב שהמשרד כרגע לא מתכנן השקעות בחטיבות עליונות וספציפית במגזר הלא יהודי חטיבות עליונות וספציפית במדעים, ולכן אני מציעה שתנצלו משאב קיים, זה יביא להרבה מאוד חסכון.

רונית תירוש: אומר לי דובר הוועדה, תנצלו קרנות, כמו קרן יוזמות יהודיות ערביות – קרן אברהם, למשל, אבל אני אומרת שוב, גם קרן רוטשילד, בהיכרותי איתם, תאמרי להם, יש מרכז כזה, אדרבא שיתמכו על ידי בלמונטה ועל ידי אנשי חמדה לא משנה, הם יתנו.

רונית תירוש: ברגע שמשרד אומר שגם הוא נותן, אז אתם תשיגו את המצ'ינג ולא תהיה שום בעיה.

רונית תירוש: מה שהמשרד צריך להראות זה שהוא רוצה, עד היום הוא לא הראה שהוא רוצה.

רונית תירוש: אני לא מאשימה, כי אם יש דוד עשיר שמממן, אז לך לשבור את הראש.

רונית תירוש: אבל הדוד הולך למקום אחר, ולכן אני אומרת זה צריך להיות אינטרס שלכם.

רונית תירוש: ברגע שתרצו את זה, את תמצאי את התקנה שממנה תוכלי לקחת, תמצאי קרנות לשתף, לא תהיה לך שום בעיה.

רונית תירוש: ואם צריך קרן רש"י, אני מוכנה אפילו לעזור בשידוכים.

רונית תירוש: קרן רש"י, קרן רוטשילד, קרן אברהם, אני לא רואה שום בעיה.

שושי כהן: אני אבדוק.

רונית תירוש: אמנם אנחנו יוצאים לפגרה אבל אנחנו רוצים לעבוד.

רונית תירוש: אני מבקשת, המשרד נערך לפתיחת שנת הלימודים.

רונית תירוש: אני צריכה להוציא מסקנות למליאת הכנסת.

רונית תירוש: אני מודה ל-3 הח"כים - ברכה מג'אדלה ובראשם גנאים שהביא לדיון מהיר את הנושא.

רונית תירוש: אני מברכת את משרד המדע והטכנולוגיה על היוזמה שלו לפתח את המרכז במכללת אלקאסמי להוראת מדעים.

רונית תירוש: מכאן ואילך, משרד החינוך חייב מוסרית אידיאולוגית מקצועית ופונקציונלית לקחת על עצמו אחריות בהמשך תפקוד המקום, משום שמשרד החינוך בתכניותיו החדשות בשנים האחרונות לא נתן פתרון עתידי לתלמידי חטיבות עליונות בכל מה שנוגע למדעים וטכנולוגיה.

רונית תירוש: אי לכך הוועדה קוראת למשרד החינוך לאמץ אל חיקה את מרכז אלקאסמי שנותן מענה מעבדתי למקצועות המדע והטכנולוגיה במרכז ומציעה למשרד החינוך ליצור איגום משאבים יחד עם קרנות תומכות לנושאים שכאלו, כמו, קרן רוטשילד, קרן רש"י, קרן אברהם ובעזרת מצ'ינג שהמשרד יעמיד ממול יינתן פתרון לתלמידי חטיבה עליונה באזור המרכז, באקה אל גארבייה וסביבותיה.

רונית תירוש: משרד המדע והטכנולוגיה מתבקש לאתר אף הוא תקציב לשם איגום משאבים ככל שיוכל.

מוחמד ברכה: הועדה רשמה לפניה את הודעת משרד החינוך, וכו', ואנחנו מצפים לקבל תשובה.

פרידה סופר: אם אפשר להוסיף עוד שתי קרנות – קרן כהנוב - - -

רונית תירוש: קרן קרב למשל, הם נותנים שיעורים בעצמם, זה לא שהם יתנו לך כסף.

רונית תירוש: תוסיפי קרן כהנוב, אני פשוט לא מכירה.

רונית תירוש: אני בסך הכול נותנת דוגמה, לא עושים פה רשימות.

שושי כהן: רק משפט שאני רוצה לומר, האחריות שלי היא עד חטיבות ביניים, אין פה נציגות של חטיבה עליונה - אני רוצה את הדברים האלה לבדוק.

רונית תירוש: זאת היית צריכה להגיד לי בפתיחת הישיבה.

רונית תירוש: למרות היעדרותו של נציג משרד החינוך, לנושא הספציפי שלשמו התכנסה הוועדה, דהיינו, מענה לתלמידי חטיבות עליונות, הנני רושמת לפניי את הודעתה של מפמ"ר מדעים לחטיבות ביניים ויסודי הגברת שושי כהן, שהמשרד ידון בנושא בראשותו של ד"ר רימון, ויביא את הפתרונות ליושבת ראש הוועדה אליי, דהיינו עד ליום 23 לאוגוסט 2012.

רונית תירוש: יש תאריך יעד, יש מסקנות ויש הנחיות.

רונית תירוש: שבו על זה מהר.

רונית תירוש: תודה רבה.

רונית תירוש: תודה רבה לכולם.

רונית תירוש: הישיבה נעולה.